stanford-oval/wikipedia huggingface dataset:
Michael Grabner
Ura > Seuraura

Grabner aloitti pääsarjauransa EC VSV -seurassa Itävallan pääsarjassa kaudella 2003–2004. Hän teki kauden 14 ottelussa kaksi tehopistettä. Seuraavaksi kaudeksi hän siirtyi Pohjois-Amerikan juniorisarjan WHL:n Spokane Chiefsin joukkueeseen. Vancouver Canucks varasi Grabnerin ensimmäisellä kierroksella vuoden 2006 varaustilaisuudessa. Grabner pelasi Spokanessa kaksi ja puoli kautta ennen siirtymistä Vancouverin farmijoukkueeseen AHL-liigan Manitoba Mooseen.
Grabner pelasi kaksi täyttä kautta AHL-liigassa ennen siirtymistä NHL:ään. Kaudella 2008–2009 Grabner kutsuttiin Canucksiin korvaamaan loukkaantunutta Pavol Demitraa. Samana päivänä hänet lähetettiin kuitenkin takaisin Mooseen, kun Demitra oli pelikunnossa. Hän teki AHL:ssä kaudella 30 maalia ja 48 pistettä 66 ottelussa. Moose pelasi kaudella myös Calder Cupin finaalissa, jonka joukkue hävisi Hershey Bearsille.
Hyvän AHL-kauden jälkeen Grabner kutsuttiin Canucksin kauden 2009–2010 harjoitusleirille, mutta hänet lähetettiin takaisin farmiin. Grabnerin hyvä alku Moosessa toi hänelle paikan Canucksissa 14. lokakuuta 2009 loukkaantuneen Daniel Sedinin tilalle. Ensimmäisen maalinsa hän teki 21. lokakuuta ylivoimalla Chicago Blackhawksin Antti Niemeä vastaan. Huhtikuun alussa Grabner teki uransa ensimmäisen kypärätempun ottelussa Anaheim Ducksia vastaan.
Kesällä 2010 Grabner siirtyi Florida Panthersiin Steve Bernierin ja ensimmäisen kierroksen varausoikeuden kanssa pelaajakaupassa, jossa Vancouver sai Keith Ballardin ja Victor Oreskovichin. Grabner osallistui Panthersin harjoitusleirille, jossa hänen uskottiin vakiinnuttavan paikkansa joukkueessa. Hän kuitenkin epäonnistui ja lokakuussa 2010 Panthers asetti Grabnerin vapaiden pelaajien waivers-listalle. Hän siirtyi muutaman päivän päästä New York Islandersiin. Varsinaisella tulokaskaudellaan 2010–2011 Grabner onnistui erinomaisesti, tehden 76 ottelussa 34 maalia, eniten kaikista tulokkaista. Hän oli ehdolla Calder Torphyyn, NHL:n parhaalle tulokkaalle jaettavaan palkintoon.
Kesällä 2011 Grabner ja Islanders solmivat 5-vuotisen jatkosopimuksen, jonka arvo oli viisi miljoonaa dollaria. Grabner pelasi viisi kautta Islandersissa. Kesällä 2015, ennen viimeistä sopimuskautta, hänet kaupattiin Toronto Maple Leafsiin. Islanders sai vaihdossa peräti viisi pelaajaa.
Kesällä 2016 Grabner siirtyi kaksivuotisella sopimuksessa New York Rangersiin. Hänestä tuli Rangersin tärkeimpiä maalintekijöitä. Kaudella 2017–2018 Rangers kuitenkin myi Grabnerin New Jersey Devilsiin vaihdossa Jegor Rykoviin ja varausvuoroon. Hän pelasi New Jerseyssä vain kyseisen kauden loppuun ja teki seuraavaksi kaudeks sopimuksen Arizona Coyotesin kanssa.
Grabner pelasi kaudella 2018–2019 vain puolet otteluista, sillä hänen kautensa päättyi joulukuussa saatuun silmävammaan. Seuraavalla kaudella hänen tehonsa olivat vaatimattomat ja kauden jälkeen Arizona asetti Grabnerin waivers-listalle ja osti hänen pelaajasopimuksensa ulos.
Ura > Maajoukkueura

Grabner on edustanut Itävallan alle 18-vuotiaiden joukkuetta kahdessa turnauksessa. Hän on edustanut myös alle 20-vuotiaiden joukkuetta.
Grabner oli mukana Itävallan olympiajoukkueessa 2014, jossa teki muun muassa hattutempun Suomea vastaan, mutta Itävalta hävisi 8–4.
Aiheesta muualla

Michael Grabner NHL.comissa (englanniksi)
Montagnieu

Montagnieu voi tarkoittaa seuraavia:
Montagnieu, kunta Ainin departementissa Ranskassa
Montagnieu, kunta Isèren departementissa Ranskassa
Montagnieu (AOC), Ainin departementissa valmistettua viiniä
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Montagnieu”, voi hakea sivunnimihaulla, laajalla sivunnimihaulla tai tekstihaulla.
Miinavene Loimu

| Miinavene Loimu> Perustiedot |
| --- | --- |
Alustyyppi:  Miinalaiva
Aluksen vaiheet
Rakentaja:  Porin konepaja Oy, Pori
Laskettu vesille:  1915
Palveluskäyttöön:  1915, Suomen merivoimille 1920
Tekniset tiedot
Uppouma:  60 t
Pituus:  20,3 m
Leveys:  4,5 m
Syväys:  1,2 m
Propulsio:  2 x Bolinder-kuulamoottori, yht. 160 hv; myöhemmin Valmet 2 x 130 kW
Nopeus:  8 solmua
Aseistus
Aseistus:  1 x konekivääri tai   1 x 20 mm Madsen
Miinat:  30-45 miinaa
Miinavene Loimu (aiemmin T 21) oli Suomen merivoimien venäläisten maahanjättämä maayhdysmiinakenttien laskualus, joka oli valmistunut 1915 Porin Konepaja Oy:n telakalta. Alus ei ollut kovin merikelpoinen heikkotehoisen koneensa vuoksi.
Palvelus

Saksalaiset takavarikoivat Venäjän keisarikunnan laivastossa palvelleen aluksen keväällä 1918 ja he luovuttivat sen edelleen suomalaisille. 
Suomen merivoimille se otettiin korjausten jälkeen vuonna 1920 nimellä T-21, kunnes se nimettiin Loimuksi. Alus oli mukana kaikissa Rannikkolaivaston harjoituksissa ennen sotaa. Talvisodassa alus oli miinanlaskijana ja jatkosodassa miinoitustoiminnassa sekä huolto- ja joukkojen kuljetuksissa.
Sotien jälkeen alus oli kaapelilaivana.
Loimu myytiin 1964 yksityiselle, mutta se rappeutui lähes hylyksi. 1980-luvulla kaksi vihtiläistä ostivat aluksen itselleen kunnostaen sen risteilyalukseksi. Sen nimeksi tuli T 21 Loimu. Alus poistettiin kauppa-alusrekisteristä heinäkuussa 1996, jonka jälkeen se on ollut omistajiensa uivana kesämökkinä.
Loimun sisaralukset olivat miinaveneet Pommi, Miina,  Lieska ja Paukku.
Mike Hedden

| Mike Hedden |
| --- | --- |

Henkilötiedot
Syntynyt: 27. joulukuuta 1984 (ikä 39) Dunnville, ON, Kanada
Kansalaisuus:   Kanada
Jääkiekkoilija
Pelipaikka:  vasen laitahyökkääjä
Maila:  vasen
Pituus:  179 cm
Paino:  86 kg
Seura
Seura:  Straubing Tigers
Sarja:  DEL
Pelinumero:  26
Pelaajaura
Pääsarjaura:  2014–
Aik. seurat:  Toledo Walleye (ECHL) Grand Rapids Griffins (AHL) Rockford IceHogs (AHL) Rochester Americans (AHL) Texas Stars (AHL) Medveščak Zagreb (KHL) Ässät (SML)
Michael Hedden (s. 27. joulukuuta 1984 Dunnville, Ontario, Kanada) on kanadalainen jääkiekkoilija, joka pelaa Saksan DEL-liigan Straubing Tigersissa. Hän on pelipaikaltaan vasen laitahyökkääjä.
Ura > Seuraura

Hedden vietti kauden 2004–2005 GHL-juniorisarjan Thorold Blackhawksissa, jonka jälkeen hän kävi vuodet 2005–2009 Neumann Universitya. Hedden ylsi kolmella ensimmäisellä yliopistokaudellaan koko ECAC Westin maalipörssin voittoon. Viimeisellä kaudellaan 2008–2009 hän toimi joukkueensa varakapteenina.
Kaudeksi 2009–2010 Hedden siirtyi ECHL-joukkue Toledo Walleyeen. Seuraavalla kaudella 2010–2011 hän oli joukkueen paras maalintekijä ja kolmanneksi paras pistemies tehoilla 32+20=52. Hedden jakoi koko liigan maalipörssin kuudennen sijan Kalamazoo Wingsin Trent Daavettilan kanssa. Hänet valittiin 31. tammikuuta – 6. helmikuuta väliseltä ajalta liigan viikon pelaajaksi. Hedden pelasi kauden aikana myös yhteensä kuuden AHL-ottelun verran lainalla Grand Rapids Griffinsin, Rockford IceHogsin ja Rochester Americansin joukkueissa.
Elokuussa 2011 Hedden teki AHL-sopimuksen Texas Starsin kanssa. Hänen varsinainen tulokaskautensa 2011–2012 liigassa toi 69 runkosarjaottelussa tehot 19+15=34. Hedden oli Starsin kolmanneksi paras maalintekijä. Kolmannella Texasissa viettämällään kaudella 2013–2014 hän teki AHL:n yhden kauden piste-ennätyksensä tehoilla 23+32=55. Hedden jakoi myös yhdeksällä osumallaan koko kevään 2014 pudotuspelien maalipörssin voiton joukkuetoverinsa Travis Morinin, Providence Bruinsin Aleksandr Hohlatšovin ja St. John’s IceCapsin Eric O’Dellin kanssa. Hän voitti kauden päätteeksi Calder Cupin.
Hedden siirtyi kaudeksi 2014–2015 vuoden mittaisella sopimuksella KHL:n kroatialaisjoukkue Medveščak Zagrebiin. Hän pelasi 12 ottelua ilman tehopisteitä, kunnes varsin pieneen rooliinsa tyytymättömän Heddenin sopimus purettiin hänen omasta aloitteestaan lokakuussa 2014. Viisi päivää myöhemmin hän teki loppukauden kattaneen sopimuksen SM-liigajoukkue Porin Ässien kanssa.
Kaudeksi 2015–2016 Hedden siirtyi vuoden mittaisella sopimuksella Saksan DEL-liigan Straubing Tigersiin. Hän jakoi 17 osumallaan joukkueen sisäisen maalipörssin voiton Steven Zalewskin kanssa. Huhtikuussa 2016 Hedden teki Tigersin kanssa vuoden mittaisen jatkosopimuksen.
Ura > Maajoukkueura

Hedden edusti Kanadan A-maajoukkuetta Spengler Cupissa vuonna 2015, jolloin joukkue voitti turnauksen.
Montague Island

Montague Island
| --- | --- |
Sijainti:  60.06°N, 147.42°W Alaska  Yhdysvallat
Vesialue:  Alaskanlahti
Korkein kohta:  200 m
Pinta-ala:  790,88 km²
| --- | --- |
Asukasluku:  Asumaton
muokkaa - muokkaa wikitekstiä - muokkaa Wikidataa
Montague Island on Alaskanlahdessa sijaitseva saari. Se kuuluu Yhdysvaltojen Alaskan osavaltioon ja sijaitsee Prinssi Williamin salmen eteläpuolella ollen yksi sen Alaskanlahdesta erottavista saarista. Saaren pinta-ala on 790,88 neliökilometriä ja se on Yhdysvaltojen 26. suurin saari. Saarella ei ole vakituista asutusta ja sen korkein kohta on noin 200 metriä merenpinnasta.
Miklós Bercsényi

Kreivi Miklós Bercsényi
Miklós Bercsényi (1664-1726), oli unkarilainen sotilas ja valtiomies, Ferenc II Rákóczin uskollinen ystävä, neuvonantaja ja oikea käsi.
Kun itävaltalaiset 1701 vangitsivat Rákóczin, kiirehti Bercsényi Puolaan valmistaakseen sieltä käsin yleistä unkarilaisten kapinaa Itävaltaa vastaan. Rákóczin päästyä pakenemaan vankeudesta, riensi Bercsényi puolalaisen sotajoukon johtajana hänen avukseen. Tästä lähtien Bercsényi oli vapaustaistelun varsinainen johtaja. Hän johti myös Rákóczin diplomaattisia neuvotteluja ulkovaltojen kanssa, solmien muun muassa 1707 Varsovassa Itävaltaa vastaan suunnatun liiton Pietari Suuren kanssa. Kun Unkarin säädyt 1711 Szatmárissa suostuivat rauhantekoon Itävallan kanssa, ei Bercsényi, yhtä vähän kuin Rákóczikaan, yhtynyt siihen eikä välittänyt "amnestiasta", koska hän ei luottanut itävaltalaisten lupauksiin. Tämän jälkeen Bercsényi eli vuosina 1711-16 Puolassa ja sen jälkeen, yhdessä Rákóczin kanssa, Turkissa sulttaanin vieraana. Vuonna 1717 hän turkkilaisen sotajoukon etunenässä hyökkäsi Etelä-Unkariin, mutta hänet pakotettiin pian perääntymään. Kálmán Thaly on koonnut Kokoelman Bercsényin kirjeitä ja muita asiakirjoja seitsemään niteeseen (1868 ja 1875-82).
Miinavene Pommi

| Miinavene Pommi |
| --- | --- |
 Piirros Pommista
Perustiedot
Alustyyppi:  Miinavene
Aluksen vaiheet
Rakentaja:  Porin Konepaja Oy
Laskettu vesille:  1916
Palveluskäyttöön:  1916, Suomen merivoimille 1920
Tekniset tiedot
Uppouma:  60 t
Pituus:  20,3 m
Leveys:  4,5 m
Syväys:  1,2 m
Koneteho:  2 x 45 hv
Propulsio:  puolidiesel
Nopeus:  9 solmua
Miehistöä:  6
Aseistus
Aseistus:  1 x konekivääri tai   1 x 20 mm Madsen
Miinat:  30-45 miinaa
Miinavene Pommi (aiemmin M-7) oli Suomen merivoimien miinavene. Se valmistui 1916 Venäjän keisarikunnan laivastolle maayhdysmiinakenttien eli maista laukaistavien merimiinoin muodostettujen miinakenttien laskualukseksi.
Palvelus

M-7 oli Venäjän keisarikunnan laivaston kirjanpidossa huhtikuuhun 1918, jolloin sen ottivat käyttöönsä saksalaiset. Alus sai nimen KM-28 ja se sijoitettiin vartioveneeksi. Suomen laivastoon alus liitettiin 1920 korjausten jälkeen nimellä T-22, kunnes se nimettiin Pommiksi. Alus liitettiin Rannikkolaivastoon. Talvisodassa se laski luokkansa alusten mukana miinoja itäisellä Suomenlahdella 1.-6. joulukuuta 1939 kahteentoista eri miinoitteeseen yhteensä 352 miinaa. Alus poistettiin laivastosta huhtikuussa 1953 ja se myytiin vuotta myöhemmin helsinkiläiselle ostajalle.
Pommin sisaralukset olivat miinaveneet Loimu, Paukku, Lieska ja Miina.
Miklusėnai

Kylän sijainti kartalla
Miklusėnai
Miklusėnai on kylä eteläisessä Liettuassa, Alytusin kunnallispiirissa, Alytusin läänissä. Vuonna 2001 kylässä asui 1021 asukasta.
Miklós Beer

Miklós Beer (s. 1. kesäkuuta 1943 Budapest) on unkarilainen roomalaiskatolinen piispa. Hänet vihittiin papiksi 19. kesäkuuta 1966 ja nimitettiin Esztergom-Budapestin arkkihiippakunnan vihkipiispaksi sekä Caecirin titulaaripiispaksi 8. huhtikuuta 2000. Piispaksi vihkiminen seurasi 27. toukokuuta. Pääkonsekraattorina toimi László Paskai, jota avustivat István Seregély ja Antal Spányi.
Beer sai 27. toukokuuta 2003 nimityksen Vácin hiippakunnan piispaksi.
Miinuskirja

Miinuskirja on Suomessa käytössä oleva lääkeostosten merkitsemistä varten tarkoitettu vihkonen, jonka voi ostaa apteekista. Apteekki merkitsee kirjaan tiedot lääkeostoksista (lähinnä ostopäivän ja ostosten loppusumman) siten, että sairausvakuutuslain mukaan korvattavat (Kela-korvaus) ja käsikauppalääkkeet on eritelty. Erillistä apteekin kassakuittia ei tällöin anneta. Miinuskirjan tarkoituksena on helpottaa asiakkaan lääkekustannusten seurantaa, koska lääkeostot ovat yhdessä paikassa ja erillisten apteekkikuittien keräilyä ja säilytystä ei tarvita.
Miinuskirja oli alun perin tarkoitettu liitettäväksi veroilmoitukseen lääkekulujen verovähennysoikeuden selvittämiseksi. Kun sairauskulujen verovähennysoikeus poistettiin, miinuskirjan tarkoituksena on nykyään helpottaa lääkekulujen seurantaa ja tehdä erillisten apteekkikuittien keräily tarpeettomaksi. Kelassa on lääkeostosten ns. kattokorvauksen ylityksen yhteydessä esitettävä apteekkikuitti tai muu luotettava selvitys kustannuksista. Kattosumman ylittävä osuus maksetaan sille, joka on maksanut lääkeoston. Asiakkaan itsensä lisäksi maksajana voi olla työnantaja työterveyshuollon säännösten perusteella, sosiaalivirasto toimeentulotukena tai vakuutusyhtiö. Asiakkaan esittämä miinuskirja on luotettava selvitys hänen itsensä maksamista Kela-korvaukseen kuuluvista lääkeostoista. Vuonna 2016 lääkkeiden vuosiomavastuu (lääkekatto) on 610,37 euroa. Sen ylittävä osa korvataan kokonaan siten, että lääkekohtainen omavastuuosuus on 2,50 euroa. Kattosumma on kalenterivuosikohtainen ja koskee vain Kela-korvauksen piiriin kuuluvia lääkkeitä.
Lääkekorvaukset tulevat suorakorvauksena apteekeissa sähköisen järjestelmän kautta. Asiakas maksaa vain lääkekohtaisen omavastuuosuuden, ja apteekki hakee Kelalta sairausvakuutuslain mukaisen osuuden. Suorakorvattuna voi ostaa korkeintaan kolmen kuukauden lääkeannoksen.
Aiheesta muualla

Tohtori.fi: Kuinka seuraan lääkekustannuksia?
Miinavene Paukku

| Miinavene Paukku> Perustiedot |
| --- | --- |
Alustyyppi:  Miinavene
Aluksen vaiheet
Rakentaja:  Porin Konepaja Oy
Laskettu vesille:  1916
Palveluskäyttöön:  1916, Suomen merivoimille 1920
Tekniset tiedot
Uppouma:  60 t
Pituus:  20,3 m
Leveys:  4,5 m
Syväys:  1,2 m
Koneteho:  2 x 45 hv
Propulsio:  puolidiesel
Nopeus:  9 solmua
Miehistöä:  6
Aseistus
Aseistus:  1 x konekivääri tai   1 x 20 mm Madsen
Miinat:  30-45 miinaa
Miinavene Paukku (aiemmin T-15) oli Suomen merivoimien miinavene vuosina 1920-1943. Se valmistui 1916 Venäjän keisarikunnan laivastolle maayhdysmiinakenttien eli maista laukaistavien merimiinoin muodostettujen miinakenttien laskualukseksi.
Palvelus

Venäläisten joukkojen poistuessa Suomesta alukset jäivät paikoilleen. Alus otettiin 1920 korjausten jälkeen Suomen merivoimiin. Alus palveli osana Rannikkolaivastoa.
Talvisodassa alus laski luokkansa alusten mukana itäisellä Suomenlahdella 1.-6. joulukuuta 1939 kahteentoista eri miinoitteeseen yhteensä 352 miinaa.
Alus tuhoutui Koivistolla 13. marraskuuta 1943 myrskyssä. Aluksen ollessa kiinnittyneenä saksalaisen proomun kylkeen sen moottorit kastuivat pakoputken kautta päässeestä vedestä. Koneita ei saatu käynnistettyä, jolloin se ajautui rantaan ja upposi.
Paukun sisaralukset olivat miinaveneet Loimu, Lieska, Pommi ja Miina.
Mihrab

Mihrab  (arab. محراب‎, miḥrāb) on moskeijan seinään rakennettu syvennys, joka osoittaa rukoussuunnan eli qiblan (arab. ‏قبلة‎‎) Mekkaan päin.
Useimmat mihrabit on arkkitehtuurisesti suunniteltu ja koristeltu siten, että ne antavat mielikuvan ovesta tai tiestä Mekkaan.
Kuvia Mihrabeista

Mihrab Istanbulin Hagia Sofia moskeijassa
Lahden turkkilaisen moskeijan mihrab.
Konyalainen mihrab.
Kücük Mecidiye moskeijan mihrab.
Aiheesta muualla

Kuvia tai muita tiedostoja aiheesta Mihrab Wikimedia Commonsissa
Mary Pierce

| Mary Pierce |
| --- | --- |

Henkilötiedot
Syntynyt: 15. tammikuuta 1975 (ikä 49)
Kansalaisuus:   Ranska
Tennispelaaja
Pituus:  178 cm
Paino:  68 kg
Kätisyys:  oikea
Ammattilaisena:  1989–
Palkintorahat:  9 793 119 USD
Kaksinpeli
Paras sijoitus:  3. (30.1.1995)
Turnausvoittoja:  18
Voitot/tappiot:  511–237
Grand Slam -turnauksissa
Australian avoimet:  voitto (1995)
Ranskan avoimet:  voitto (2000)
Wimbledon:  puolivälierät (1996, 2005)
Yhdysvaltain avoimet:  loppuottelu (2005)
Nelinpeli
Paras sijoitus:  3  (10. heinäkuuta 2000)
Voitot/tappiot:  197–116
Aiheesta muualla
marypierce.com
ITF
WTA
Mary Pierce (s. 15. tammikuuta 1975 Montreal, Kanada) on uransa vuonna 2006 loukkaantumisiin lopettanut ranskalainen tennispelaaja. Hän pelasi urallaan kuudessa kaksinpelin Grand Slam -finaalissa ja voitti niistä kaksi. Hän saavutti myös kaksi nelinpelin Grand Slam -mestaruutta.
Piercen amerikkalainen isä ja ranskalainen äiti olivat matkalla Montrealissa, kun Mary syntyi. Hän kasvoi Yhdysvalloissa ja asuu nykyään Mauritiuksella. Piercellä olisi täten ollut mahdollisuus edustaa Ranskan sijasta joko Yhdysvaltoja tai Kanadaa, mutta hän valitsi Ranskan. Itse hän puhuu sekä ranskaa että englantia.
Tenniksen pelaamisen Mary Pierce aloitti 10-vuotiaana isänsä Jim Piercen aloitteesta. Vain kaksi vuotta myöhemmin hän voitti Yhdysvaltojen alle 12-vuotiaiden mestaruuden. Vuonna 1989 hänestä tuli kaikkien aikojen nuorin amerikkalainen pelaaja, joka teki debyyttinsä ammattilaiskiertueella. Ikää Piercellä oli tuolloin 14 vuotta ja 2 kuukautta (Jennifer Capriati rikkoi myöhemmin tuon ennätyksen).
Vuonna 1994 Pierce selviytyi Ranskan avoimissa ensimmäistä kertaa Grand Slam -finaaliin pudottaen matkalla muun muassa Steffi Grafin. Finaalissa Espanjan Arantxa Sánchez Vicario oli kuitenkin parempi luvuin 6–4, 6–4. Vuotta myöhemmin Pierce voitti uransa ensimmäisen Grand Slam -tittelin Australian avoimissa voittaen finaalissa Vicarion 6–3, 6–2. Samana vuonna hän saavutti uransa parhaan rankingsijoituksen, kolmas.
Vuonna 1997 Pierce oli jälleen Australian avointen finaalissa, mutta Martina Hingis oli parempi luvuin 6–2, 6–2. Pierce selviytyi kauden päätteeksi vielä WTA:n mestaruuskilpailujen finaaliin, jossa hän hävisi kuitenkin Jana Novotnálle. Pierce oli samana vuonna myös mukana Ranskan voittoisassa Fed Cup -joukkueessa.
Uransa toisen Grand Slam -tittelin ja ensimmäisen nelinpelitittelin Pierce saavutti vuonna 2000 Ranskan avoimissa. Kaksinpelin finaalissa hän voitti Espanjan Conchita Martínezin luvuin 6–2, 7–5, ja hänestä tuli ensimmäinen ranskalainen naismestari sitten Françoise Durrin vuoden 1967 voiton jälkeen. Nelinpelin Pierce voitti yhdessä Martina Hingisin kanssa.
Vuonna 2003 Pierce auttoi Ranskaa voittamaan Fed Cupin toistamiseen.
Uran jälkeen

Pierce lopetti peliuransa vuonna 2006 ja muutti vuonna 2008 Intian valtameressä sijaitsevaan Mauritiuksen saarivaltioon, jossa hän toimii helluntalaisyhteisössä eläen vaatimattomasti ja tehden lähetystyötä.
Grand Slam-finaalit > Kaksinpelimestaruudet (2)

| Vuosi | Kilpailu | Finaalivastustaja | Tulos |
| --- | --- | --- | --- |
| 1995 | Australian avoimet | Arantxa Sánchez Vicario | 6–3, 6–2 |
| 2000 | Ranskan avoimet | Conchita Martínez | 6–2, 7–5 |
Grand Slam-finaalit > Kaksinpelin finaalitappiot (4)

| Vuosi | Kilpailu | Finaalivastustaja | Tulos |
| --- | --- | --- | --- |
| 1994 | Ranskan avoimet | Arantxa Sánchez Vicario | 4–6, 4–6 |
| 1997 | Australian avoimet | Martina Hingis | 2–6, 2–6 |
| 2005 | Ranskan avoimet | Justine Henin-Hardenne | 1–6, 1–6 |
| 2005 | US Open | Kim Clijsters | 3–6, 1–6 |
Grand Slam-finaalit > Nelinpelimestaruudet (2)

| Vuosi | Kilpailu | Pari | Finaalivastustaja | Tulos |
| --- | --- | --- | --- | --- |
| 2000 | Ranskan avoimet | Martina Hingis | Ruano/Suárez | 6–2, 6–4 |
| 2005 | Wimbledon | Mahesh Bhupathi   (sekanelinpeli) | Hanley/Perebyinis | 6–4, 6–2 |
Aiheesta muualla

Kuvia tai muita tiedostoja aiheesta Mary Pierce Wikimedia Commonsissa
Mary Pierce WTA:n sivuilla (englanniksi)
Mary Pierce Billie Jean King Cup -sivustolla (englanniksi)
Mikki Ketelä

Mikki Ketelä vuonna 1902.
Mikko (Mikki) Ketelä (19. joulukuuta 1876 Kurikka – 12. joulukuuta 1957 Astoria, Oregon, Yhdysvallat) oli suomalainen yleisurheilija. Palomiehenä työskennellyt Ketelä voitti Suomen ensimmäisen urheilukuninkuuden vuonna 1902. Käsitteenä laji yleisurheilu oli vielä tuntematon ja puhuttiinkin ”yleisestä urheilusta”, lisäksi kilpailujen viimeinen laji, johon selvisi kaksi parasta kilpailijaa, oli paini. Vuoden 1903 kilpailuihin Ketelä lähti myös mukaan, mutta keskeytti epäonnistuttuaan kiekonheitossa.
Syyskuussa 1906 Ketelä ryösti helsinkiläisten työläisaktivistien kanssa Yhdyspankin Hakaniemen konttorin. Miehet pakenivat Tukholmaan, jossa heidät myöhemmin pidätettiin. Ketelän lisäksi joukkioon kuuluivat muun muassa Karl Gustaf Konrad Nyman ja Kaarlo Luoto. Hänet tuomittiin kuudeksi vuodeksi kuritushuoneeseen, ja senaatti hylkäsi Ketelän armonanomuksen tammikuussa 1908.
Ketelä muutti myöhemmin Yhdysvaltoihin.
Aiheesta muualla

Kuvia tai muita tiedostoja aiheesta Mikki Ketelä Wikimedia Commonsissa
Miriam Attias

Miriam Attias (s. 4. helmikuuta 1980) on suomalainen naapuruus- ja yhteisösovittelun asiantuntija   sekä tietokirjailija . Attias on yksi yhteisösovittelun uranuurtajista Suomessa ja palkitun Forssan mallin kehittäjistä.
Koulutus ja ura

Attias on koulutukseltaan kasvatustieteiden ja yhteiskuntatieteiden maisteri. Attias toimii johtajana Koneen säätiön Depolarize.fi-hankkeessa. Hän myös mukana Sitran Erätauko-metodin kehittäjäryhmässä. Attias Suomen edustaja European Forum for Restorative Justice-järjestön "Restorative Justice and Violent Extremism"-asiantuntijaryhmässä. Attias työskenteli aikaisemmin Suomen pakolaisavussa, jossa oli keskeisenä henkilönä kehittämässä naapuruussovittelu-toimintaa sekä perustamassa Naapuruussovittelun keskusta. Attias myös toimi keskuksen päällikkönä vuoteen 2018.
Koulutus ja ura > Forssan malli

Forssan malli on sovittelun muoto, jossa väestöryhmien välisiä konflikteja puretaan yhteisösovittelun keinoin. Toisin kuin rikos-ja riita-asioiden sovittelu on yhteisösovittelu vapaaehtoista. Forssan malli sai alkunsa nimensä mukaisesti Forssasta, jossa tapahtui lukuisia väkivaltaisia yhteenottoja paikallisten nuorten ja vastaanottokeskuksen asukkaiden välillä syksyllä 2016. Tilanteen rauhoittamiseksi Forssan kaupunki perusti moniammatillisen verkoston, jonka tehtävänä oli ylläpitää tilannekuvaa, huolehtia tiedon kulusta toimijoiden välillä ja etsiä ratkaisuja. Oikeusministeriössä meneillään ollut Trust-hanke mahdollisti sovittelijoiden työskentelyn.
Sovittelu tuotti tulosta: väkivalta loppui ja tilanne rauhoittui. Forssan malli oli enemmän kuin sovittelua, siinä lähdettiin liikkeelle yhteisösovittelun prosessista, jonka kuvaus löytyy Rikoksentorjuntaneuvoston tuella tuotetusta Naapuruussovittelun käsikirjasta. Ensimmäinen versio Forssan mallista kirjattiin oikeusministeriön julkaisuun kooste vastaanottokeskuksista hyvien väestösuhteiden edistäjinä TRUST-hankkeen ensimmäisen vaiheen tuloksia ja havaintoja. Mallin mukaista sovittelutyötä on tehty Forssan jälkeen vastaavissa konflikteissa eri paikkakunnilla.
Forssan malli palkittiin vuonna 2018 ensin Suomen kansallisessa rikoksentorjuntakilpailussa ja sen jälkeen pääpalkinnolla Eurooppalaisessa rikoksentorjuntakilpailussa (ECPA), joiden teemana oli poliisiin laaja-alainen yhteistyö. Kilpailuraadit totesivat, että Forssan malli on toistamiseen ja todistettavasti onnistunut vähentämään rikoksia sekä rikosten pelkoa. Forssan mallin keskeiset toimijat ovat depolarize.fi- hankkeen sovittelijat Miriam Attias ja Hanna Vuorinen  sekä Hämeen poliisilaitoksen vanhempi rikoskonstaapeli Jukka Kastikainen.
Palkinnot ja tunnustukset

Eurooppalainen rikoksentorjuntakilpailu (European Crime Prevention Award 2018)
Suomen kansallisen rikoksentorjuntakilpailun voittaja 2018
Rauhanjärjestö Sadankomitean rauhanpalkinto 2020